Il-Ministru għall-Finanzi Edward Scicluna qal lill-inkjesta pubblika dwar il-qtil ta' Daphne Caruana Galizia, li Konrad Mizzi kellu jirriżenja minnufih meta ismu ħareġ fil-Panama Papers. Meta kien qed jixhed u mistoqsi dwar dawn il-każi, il-Ministru qal li hu kien għamel pressjoni fuq il-Prim Ministru ta' dak iż-żmien, Joseph Muscat, biex ikeċċi lil Schembri u jitbiegħed minn Keith Schembri, iżda insista li dan kien għalxejn. Saħaq li kien iddispjaċih ħafna meta ħarġet din l-informazzjoni u dwarha baqa' ma sar xejn dwarha min-naħa tal-Gvern. Scicluna kien mistoqsi dwar il-fatt li dak iż-żmien kien ivvota kontra vot ta' sfiduċja f'Konrad Mizzi, liema vot kien issejjaħ mill-Oppożizzjoni. 'Ma kienx hemm free-vote' Huwa saħaq li kellu jivvota mal-bqija tal-Grupp Parlamentari għax ma kienx hemm free-vote. "Kont komdu Bruasell iżda ddeċidejt li nitlaq paga ta' aktar minn €100,000 … meta ġejna għall-vot ma kienx ġust għax ma kellnix free-vote. Allura, bħala Deputat tal-Gvern, kellek jew tivvota bħall-bqija tal-grupp jew inkella tirriżenja. Jiddispjaċini, imma din kienet l-ewwel deċiżjoni politika tiegħi," wieġeb Scicluna. 'Ma kontx parti mill-'kitchen cabinet' ta' Joseph Muscat' Qal li fl-2014, Joseph Muscat kien offrilu l-kariga ta' Kummissarju Ewropew iżda hu kien irrifjuta. Insista wkoll li hu ma kienx parti minn dak li sejjaħlu bħala 'kitchen cabinet' ta' Joseph Muscat u li kien jinkludi wkoll lil Keith Schembri, fost oħrajn. Il-Ministru kkritika wkoll l-aġenzija Projects Malta, li twaqqfet fi żmien Konrad Mizzi u li kienet reponsabbli għall-proġetti li jkunu se jsiru bejn il-Gvern u l-Privat. Fi kliemu, ma kienx hemm biżżejjed trasparenza f'din l-aġenzija.